ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση του κανονισμού του Ευρωπαϊκού Κοινοβουλίου και του Συμβουλίου για τη χορήγηση κοινοτικής χρηματοδοτικής συνδρομής με σκοπό τη βελτίωση των περιβαλλοντικών επιδόσεων του συστήματος εμπορευματικών μεταφορών ("Πρόγραμμα Marco Polo")

2002/0038 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση του κανονισμού του Ευρωπαϊκού Κοινοβουλίου και του Συμβουλίου για τη χορήγηση κοινοτικής χρηματοδοτικής συνδρομής με σκοπό τη βελτίωση των περιβαλλοντικών επιδόσεων του συστήματος εμπορευματικών μεταφορών ("Πρόγραμμα Marco Polo")

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2002)54 τελικό - 2002/0038(COD)): // 4.2.2002

Ημερομηνία γνωμοδότησης της Ευρωπαϊκή Οικονομικής και Κοινωνικής Επιτροπής: // 17.7.2002

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: // 25.9.2002

Ημερομηνία διαβίβασης της τροποποιημένης πρότασης: // Δεν έχει υποβληθεί

Ημερομηνία έκδοσης της κοινής θέσης: // 25.4.2003

2- ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η Κοινότητα πρέπει να αποκτήσει ένα πρακτικό χρηματοδοτικό μέσο με άξονα τις ανάγκες της αγοράς, το οποίο θα βοηθήσει στην αντιμετώπιση της συμφόρησης που προκαλείται από τις οδικές εμπορευματικές μεταφορές και στην επίτευξη των φιλόδοξων στόχων της να βελτιωθούν οι περιβαλλοντικές επιδόσεις του συστήματος μεταφορών εν γένει. Σκοπός της πρότασης της Επιτροπής είναι να συσταθεί το μέσο αυτό προκειμένου να επέλθει στροφή των οδικών εμπορευματικών μεταφορών προς τις θαλάσσιες, σιδηροδρομικές και εσωτερικές πλωτές μεταφορές.

Η πρόταση αποβλέπει στη χρηματοδότηση εμπορικής φύσης δράσεων στην αγορά εμπορευματικών μεταφορών, οι οποίες θα οδηγήσουν σε στροφή των εμπορευματικών μεταφορών από τις οδικές μεταφορές προς άλλους τρόπους μεταφοράς πιο συμβατούς με το περιβάλλον. Μέσω του προγράμματος θα χρηματοδοτηθούν επίσης δράσεις στις οποίες θα συμμετέχουν χώρες που είναι υποψήφιες να προσχωρήσουν στην Ευρωπαϊκή Ένωση. Λαμβανομένης πάντως υπόψη της αρχής της επικουρικότητας, επίκεντρο θα είναι τα διεθνή έργα.

Κύριος στόχος της πρότασης είναι να υποστηριχθεί η στροφή ορισμένου όγκου φορτίου, σύμφωνα με την προβλεπόμενη αύξηση των διεθνών οδικών μεταφορών, προς άλλους τρόπους μεταφοράς. Με το πρόγραμμα θα χρηματοδοτηθούν μεγάλες πολιτικές πρωτοβουλίες στον τομέα των εμπορευματικών μεταφορών οι οποίες προβλέπονται έως το 2010 και για το λόγο αυτό το πρόγραμμα πρέπει να τεθεί σε εφαρμογή έως τότε.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικής φύσεως σχόλια

Η Επιτροπή αποδέχθηκε συνολικά, εν μέρει ή ως προς την αρχή τους, 17 από τις 25 τροπολογίες που πρότεινε το Ευρωπαϊκό Κοινοβούλιο σε πρώτη ανάγνωση. Από αυτές τις 17 τροπολογίες, οι 10 ενσωματώθηκαν πλέον στην κοινή θέση, είτε κατά λέξη είτε ως προς το πνεύμα τους. Tο Συμβούλιο απέρριψε τις υπόλοιπες τροπολογίες.

Tρεις άλλες τροπολογίες του Ευρωπαϊκού Κοινοβουλίου για τα ελάχιστα κατώτατα όρια των συμβάσεων, τις οποίες απέρριψε η Επιτροπή, αντικατοπτρίζονται τώρα στην κοινή θέση.

Η κοινή θέση μεταβάλλει το χρηματοδοτικό πλαίσιο από 115 εκατ. EUR για την περίοδο 2003 - 2007, το οποίο αντιστοιχεί σε 85 εκατ. EUR για το χρονικό διάστημα 2003 - 2006, όπως είχε προτείνει η Επιτροπή, σε 75 εκατ. EUR για την περίοδο 2003 - 2006.

Καθόσον δεν μεταβάλλονται ουσιαστικά ούτε η προσέγγιση ούτε οι στόχοι της πρότασης, η Επιτροπή μπορεί να υποστηρίξει την κοινή θέση η οποία εγκρίθηκε ομόφωνα στις 25.4.2003.

3.2. Λεπτομερή σχόλια

3.2.1. Τροπολογίες του Ευρωπαϊκού Κοινοβουλίου που αποδέχθηκε η Επιτροπή και ενσωματώθηκαν πλήρως ή εν μέρει στην κοινή θέση.

Στην τροπολογία 1, στην αιτιολογική σκέψη 4, προτείνεται να τονισθεί ότι το πρόγραμμα Marco Polo θα ενισχύσει τις διατροπικές μεταφορές. Στη συνέχεια, σύμφωνα με τους στόχους και τον τίτλο του προγράμματος, ζητείται να συντελέσει το πρόγραμμα στη μείωση των συμφορήσεων στις οδικές εμπορευματικές μεταφορές. Tο πρώτο μέρος της τροπολογίας 1 ενσωματώθηκε πλήρως ενώ το δεύτερο μέρος της ενσωματώθηκε με την φράση "για να μειωθεί η συμφόρηση του συστήματος οδικών μεταφορών".

Στην τροπολογία 5 προτείνεται να προστεθεί στο άρθρο 1, παράγραφος 1 του κανονισμού, ότι το πρόγραμμα πρέπει να ενισχύσει τις διατροπικές μεταφορές. Η τροπολογία ενσωματώθηκε πλήρως.

Στην τροπολογία 7 προτείνεται να εξασφαλισθεί ότι η βελτιστοποίηση των αλυσίδων διατροπικών μεταφορών θα συμπεριληφθεί στον ορισμό του όρου "δράση" υπό την έννοια του άρθρου 2 παράγραφος α) του κανονισμού. Η τροπολογία ενσωματώθηκε πλήρως.

Στην τροπολογία 11 προτείνεται να αναδιατυπωθεί το άρθρο 3, παράγραφος 3 του κανονισμού για να συμπεριληφθούν με σαφήνεια όλες οι υποψήφιες χώρες που διαπραγματεύονται την προσχώρησή τους στη συνθήκη. Η κοινή θέση αντανακλά την τροπολογία με τη φράση "χώρες που είναι υποψήφιες να προσχωρήσουν".

Στην τροπολογία 13, για να ορισθεί καλύτερα η έννοια "ανεπίτρεπτες στρεβλώσεις του ανταγωνισμού" στο άρθρο 5, παράγραφος 1, στοιχείο γ), προτείνεται να αντικατασταθεί από τη φράση "αντίθετες προς το κοινοτικό συμφέρον στρεβλώσεις του ανταγωνισμού". Στην κοινή θέση ενσωματώθηκε η τροπολογία αναδιατυπωμένη ως εξής: "στρεβλώσεις του ανταγωνισμού... σε βαθμό που ζημιώνουν το κοινό συμφέρον".

Στο πρώτο μέρος της τροπολογίας 17 προτείνεται να διευκρινισθεί, στο άρθρο 6, παράγραφος 1 στοιχείο γ), ότι δεν πρέπει να δημιουργηθεί στροφή της κυκλοφορίας μεταξύ των εναλλακτικών τρόπων μεταφοράς αλλά μόνον από τις οδικές μεταφορές. Tο μέρος αυτό ενσωματώθηκε στην κοινή θέση.

Στην τροπολογία 19 για να ορισθεί καλύτερα η έννοια "ανεπίτρεπτες στρεβλώσεις του ανταγωνισμού" στο άρθρο 6, παράγραφος 1, στοιχείο ε) προτείνεται να αντικατασταθεί από τη φράση "αντίθετες προς το κοινό συμφέρον στρεβλώσεις του ανταγωνισμού". Στην κοινή θέση ενσωματώθηκε η τροπολογία αναδιατυπωμένη ως εξής: "στρεβλώσεις του ανταγωνισμού... σε βαθμό που ζημιώνουν το κοινό συμφέρον".

Στην τροπολογία 20 προτείνεται να διευκρινισθεί ότι οι δαπάνες που θα προκύψουν από την ημερομηνία υποβολής της αίτησης βάσει του άρθρου 6 μπορούν να επιστραφούν μόνον εφόσον δοθεί τελική έγκριση για κοινοτική χρηματοδότηση. Η τροπολογία ενσωματώθηκε πλήρως στο άρθρο 6, παράγραφος 4.

Στην τροπολογία 22 για να ορισθεί καλύτερα η έννοια "ανεπίτρεπτες στρεβλώσεις του ανταγωνισμού" στο άρθρο 7, παράγραφος 1, σημείο γ) προτείνεται να αντικατασταθεί από τη φράση "αντίθετες προς το κοινό συμφέρον στρεβλώσεις του ανταγωνισμού". Στην κοινή θέση ενσωματώθηκε η τροπολογία αναδιατυπωμένη ως εξής: "στρεβλώσεις του ανταγωνισμού... σε βαθμό που ζημιώνουν το κοινό συμφέρον".

Στην τροπολογία 23 προτείνεται να διευκρινισθεί ότι οι δαπάνες που θα προκύψουν από την ημερομηνία υποβολής της αίτησης βάσει του άρθρου 7, παράγραφος 3 μπορούν να επιστραφούν μόνον εφόσον δοθεί τελική έγκριση για κοινοτική χρηματοδότηση. Η τροπολογία ενσωματώθηκε πλήρως.

3.2.2. Τροπολογίες του Ευρωπαϊκού Κοινοβουλίου που αποδέχθηκε η Επιτροπή και δεν ενσωματώθηκαν στην κοινή θέση

Οι τροπολογίες του σημείου 3.2.2 είναι διευκρινίσεις του Ευρωπαϊκού Κοινοβουλίου. Η ενσωμάτωση ή η παράλειψή τους δεν μεταβάλλουν την ουσία της πρότασης της Επιτροπής.

Στο πρώτο και το δεύτερο μέρος της τροπολογίας 2, στην αιτιολογική σκέψη 5, προτείνεται να διευκρινισθεί ότι οι δράσεις που θα χρηματοδοτηθούν με βάση το πρόγραμμα Marco Polo δεν πρέπει να οδηγήσουν στη ροή κυκλοφορίας μεταξύ των εναλλακτικών τρόπων μεταφοράς. Η Επιτροπή αποδέχθηκε αυτό το μέρος της τροπολογίας.

Στην τροπολογία 3, στην αιτιολογική σκέψη 9 (που φέρει πλέον τον αριθμό 13), προτείνεται να μετατεθεί η ημερομηνία υποβολής της έκθεσης, την οποία θα εκπονήσει η Επιτροπή σχετικά με την εφαρμογή του κανονισμού, κατά ένα χρόνο ενωρίτερα και ζητείται η αρμόδια επί του προϋπολογισμού αρχή να αξιολογήσει τη συμβατότητα των χρηματοδοτικών ποσών πέραν του 2006 με τις νέες δημοσιονομικές προοπτικές. Περιλαμβάνεται επίσης η δυνατότητα αναθεώρησης των κονδυλίων προς τα άνω. Η Επιτροπή αποδέχθηκε την τροπολογία ως προς την αρχή της.

Στην τροπολογία 4 προτείνεται να διευκρινισθεί, στην αιτιολογική σκέψη 12 (που φέρει πλέον τον αριθμό 16), ότι η χρηματοδότηση πέραν του 2006 πρέπει να εγκριθεί από την αρμόδια επί του προϋπολογισμού αρχή. Η Επιτροπή αποδέχθηκε την τροπολογία.

Στην τροπολογία 6 προτείνεται να προστεθεί, στο άρθρο 1, παράγραφος 2 (οι παράγραφοι 1 και 2 ενσωματώθηκαν σε μια παράγραφο πλέον), η διευκρίνιση ότι το πρόγραμμα πρέπει να συντελέσει στη μείωση των περιβαλλοντικών επιπτώσεων των οδικών εμπορευματικών μεταφορών και όχι των εμπορευματικών μεταφορών εν γένει. Η Επιτροπή αποδέχθηκε την τροπολογία.

Στην τροπολογία 12 προτείνεται να διευκρινισθεί, στο άρθρο 5, παράγραφος 1, στοιχείο α), ότι οι δράσεις στροφής της κυκλοφορίας δεν πρέπει να οδηγήσουν σε στροφή της κυκλοφορίας μεταξύ των εναλλακτικών τρόπων μεταφοράς. Η Επιτροπή αποδέχθηκε την τροπολογία.

Στην τροπολογία 26 προτείνεται να διευκρινισθεί, στο άρθρο 12 (άρθρο 13 πλέον), ότι η χρηματοδότηση πέραν του 2006 πρέπει να εγκριθεί από την αρμόδια επί του προϋπολογισμού αρχή και ότι οι ετήσιες πιστώσεις θα επιτραπούν στο πλαίσιο της ετήσιας διαδικασίας του προϋπολογισμού. Η Επιτροπή αποδέχθηκε την τροπολογία.

Στην τροπολογία 27 στο άρθρο 14 (άρθρο 15 πλέον) προτείνεται να μετατεθεί ενωρίτερα η ημερομηνία υποβολής της έκθεσης, την οποία θα εκπονήσει η Επιτροπή σχετικά με την εφαρμογή του προγράμματος, για τις 31 Δεκεμβρίου 2005. Ζητείται επίσης από την Επιτροπή να υποβάλλει ετήσιες αξιολογήσεις του προγράμματος. Η Επιτροπή αποδέχθηκε το πρώτο μέρος της τροπολογίας ως προς την αρχή του, καθόσον πρότεινε να μετατεθεί ενωρίτερα η ημερομηνία της έκθεσης στις 30 Ιουνίου 2006, αντί στις 31 Δεκεμβρίου 2006. Επίσης, η τροπολογία 27 προβλέπει τη δυνατότητα αναθεώρησης των κονδυλίων προς τα άνω, πράγμα που αποδέχθηκε η Επιτροπή.

3.2.3. Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και δεν ενσωματώθηκαν στην κοινή θέση

Στην τροπολογία 9 προτείνεται να περιορισθούν οι καταλυτικές δράσεις υπό την έννοια του άρθρου 2 στοιχείο γ) στις διατροπικές μεταφορές.

Στο μέρος 2 της τροπολογίας 15 στο άρθρο 5 προτείνεται να ελαττωθούν περισσότερο τα ελάχιστα κατώτατα όρια χρηματοδότησης υπαρχόντων δρομολογίων στις 250.000 EUR.

Στην τροπολογία 16 στο άρθρο 6, παράγραφος 1, στοιχείο β) προτείνεται να δοθεί ιδιαίτερη προσοχή στις θαλάσσιες μεταφορές.

Στο δεύτερο μέρος της τροπολογίας 17 στο άρθρο 6, παράγραφος 1, στοιχείο γ) προτείνεται να υποστηριχθούν επίσης καταλυτικές δράσεις οι οποίες απλώς οδηγούν "σε μείωση της οδικής συμφόρησης" χωρίς στροφή προς άλλους τρόπους μεταφοράς.

Στην τροπολογία 18 προτείνεται να μεταβληθεί η δραστηριότητα παρακολούθησης από την Επιτροπή σύμφωνα με το άρθρο 6, παράγραφος 1, στοιχείο δ) σε δραστηριότητα γνωμοδότησης.

Στην τροπολογία 25 στο άρθρο 8 προτείνονται αναλυτικοί κανόνες για την ανάκληση της χρηματοδοτικής συνδρομής σε περίπτωση μη συμμόρφωσης.

Στην τροπολογία 26 στο άρθρο 12 (άρθρο 13 πλέον) προτείνονται ειδικές διαδικασίες για την έγκριση και την υλοποίηση του προγράμματος.

3.2.4. Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή αλλά ενσωματώθηκαν στην κοινή θέση

Οι τροπολογίες του σημείου 3.2.4 μπορούν να γίνουν δεκτές διότι εντάσσονται στη συμβιβαστική λύση της οποίας η διαπραγμάτευση έγινε σε άτυπη τριμερή συνεδρίαση στις 27.11.2002.

Στην τροπολογία 14 προτείνεται να μειωθεί το ελάχιστο όριο επιχορήγησης σύμφωνα με το άρθρο 5 παράγραφος. 5 από 1 εκατ. EUR σε 0,5 εκατ. EUR. Η τροπολογία ενσωματώθηκε πλήρως.

Στο πρώτο μέρος της τροπολογίας 15 προτείνεται να περιληφθεί η δυνατότητα χρηματοδότησης για την επέκταση υφιστάμενων γραμμών στο άρθρο 5, παράγραφος 1. Το Συμβούλιο την ενσωμάτωσε με τη φράση "ενδεχομένως, συμπεριλαμβάνεται η πρόσθετη αλλαγή του τρόπου εκτέλεσης των μεταφορών που προκύπτει από την ανάπτυξη υφισταμένης υπηρεσίας"

Στην τροπολογία 21 προτείνεται να μειωθεί το ελάχιστο όριο επιχορήγησης σύμφωνα με το άρθρο 6, παράγραφος 6 παράγραφος 7 πλέον) από 3 εκατ. EUR σε 1,5 εκατ. EUR. Η τροπολογία ενσωματώθηκε πλήρως.

Στην τροπολογία 24 προτείνεται να μειωθεί το ελάχιστο όριο επιχορήγησης σύμφωνα με το άρθρο 7, παράγραφος 6 από 500.000 EUR σε 250.000 EUR. Η τροπολογία ενσωματώθηκε πλήρως.

3.2.5 Άλλες αλλαγές του Συμβουλίου

Στην αιτιολογική σκέψη 4, προστέθηκε μνεία σχετικά με τη διατήρηση της κατανομής των εμπορευματικών μεταφορών ανά τρόπο μεταφοράς στα επίπεδα του 1998.

Προστέθηκε η νέα αιτιολογική σκέψη 7 για να ενθαρρυνθεί η συνεργασία μεταξύ των έργων που έχουν υποβληθεί.

Η αιτιολογική σκέψη 7 (αιτιολογική σκέψη 8 πλέον) τροποποιήθηκε προκειμένου να συμπεριληφθεί ορολογία σχετικά με τις υπάρχουσες γραμμές και να δημιουργηθεί κάποια ευελιξία για τα ελάχιστα κατώτατα όρια των συμβάσεων.

Προστέθηκε η νέα αιτιολογική σκέψη 9 προκειμένου να εξηγηθούν τα αναμενόμενα οφέλη από την χρηματοδότηση υφιστάμενων γραμμών.

Προστέθηκε η νέα αιτιολογική σκέψη 10 προκειμένου να επεξηγηθεί ότι βάση για την επιχορήγηση των δράσεων στροφής της κυκλοφορίας προς άλλους τρόπους μεταφοράς είναι οι περιβαλλοντικές επιδόσεις των εναλλακτικών τρόπων μεταφοράς.

Προστέθηκε η νέα αιτιολογική σκέψη 11 προκειμένου να δοθεί μεγαλύτερη ευελιξία στην επιχορήγηση των δράσεων στροφής της κυκλοφορίας, λαμβανομένων υπόψη των νέων εξελίξεων στο εξωτερικό κόστος.

Η αιτιολογική σκέψη 8 φέρει πλέον τον αριθμό 12.

Η αιτιολογική σκέψη 9 φέρει πλέον τον αριθμό 13.

Η αιτιολογική σκέψη 10 φέρει πλέον τον αριθμό 14.

Στην αιτιολογική σκέψη 11 (αριθμός 15 πλέον) διαγράφηκε η μνεία για τη συμβουλευτική επιτροπή.

Η αιτιολογική σκέψη 12 φέρει πλέον τον αριθμό 16.

Η αιτιολογική σκέψη 13 φέρει πλέον τον αριθμό 17.

Το άρθρο 1 αναδιατυπώθηκε σε μια παράγραφο.

Στο άρθρο 2, στοιχείο α), προστέθηκε το εξής κείμενο: "στο έδαφος των κρατών μελώ".

Στο άρθρο 2, στοιχείο β), προστέθηκε το εξής κείμενο: "προς ένα συνδυασμό των τρόπων μεταφορών στον οποίο οι οδικές διαδρομές θα είναι όσο το δυνατόν βραχύτερες,"

Στο άρθρο 2, στοιχείο δ), προστέθηκε η λέξη "διαρθρωτική".

Στο άρθρο 2 προστέθηκαν τα στοιχεία στ), ι) και κ).

Στο άρθρο 2, το στοιχείο στ) μετατρέπεται σε στοιχείο ζ).

Στο άρθρο 2, το στοιχείο ζ) μετατρέπεται σε στοιχείο η).

Στο άρθρο 2, το στοιχείο η) μετατρέπεται σε στοιχείο θ).

Στο άρθρο 3, παράγραφος 1, στοιχείο β), προστέθηκε η λέξη "εγγύς".

Στο άρθρο 4, παράγραφος 1, ενσωματώθηκαν οι φράσεις "Κατά γενικό κανόνα" και "σε τουλάχιστον ......ένα κράτος μέλος και σε εγγύς τρίτη χώρα".

Στο άρθρο 5, παράγραφος 1, στοιχείο α), προστέθηκαν οι λέξεις "ή προς ένα συνδυασμό τρόπων μεταφορών στον οποίο οι οδικές διαδρομές θα είναι όσο το δυνατόν βραχύτερες".

Στο άρθρο 5, παράγραφος 1, στοιχείο δ), η διατύπωση άλλαξε ως εξής: "διαφανούς, αντικειμενικής και μη διακριτικής διαδικασίας επιλογής των εν λόγω υπηρεσιών".

Στο άρθρο 5, παράγραφος 2, πρώτη πρόταση η φράση "που είναι αναγκαίες για να επιτευχθούν οι στόχοι και θα δημιουργηθούν από τη δράση" αντικαθίσταται από τη φράση "της δράσης που θα δημιοργηθούν συνεπεία αυτής".

Στο άρθρο 5, παράγραφος 2, τρίτη πρόταση, η διατύπωση άλλαξε ως εξής: "υπό την προϋπόθεση ότι παραμένουν οριακές".

Στο άρθρο 5, παράγραφος 2, τέταρτη πρόταση, η λέξη "από" αντικαθίσταται από τις λέξεις "από ή μετά".

Στο άρθρο 5, παράγραφος 2, πέμπτη πρόταση, η φράση "μόνον προς όφελος της δράσης" τροποποιήθηκε ως εξής "κυρίως, προς όφελος της δράσης".

Το άρθρο 5, παράγραφος 3 αναδιατυπώθηκε προκειμένου να επισημανθεί ότι η κοινοτική χρηματοδοτική συνδρομή ορίζεται σε "EUR 1.- για κάθε 500 τονοχιλιόμετρα οδικών μεταφορών εμπορευμάτων που αλλάζουν τρόπο μεταφορών. Το ενδεικτικό αυτό ποσό μπορεί να προσαρμόζεται ιδίως συναρτήσει της ποιότητας του σχεδίου δράσης των πραγματικά επιτυγχανομένων ωφελημάτων για το περιβάλλον."

Στο άρθρο 5, παράγραφος 3, δεύτερη υποπαράγραφος, προστέθηκαν οι φράσεις "Σύμφωνα με τη διαδικασία που αναφέρεται στο άρθρο 12, παράγραφος 2" και "και να προσαρμόζει αναλόγως, εάν χρειάζεται, το ποσό της κοινοτικής χρηματοδοτικής συνδρομής."

Στο άρθρο 5, παράγραφος 4 προστέθηκε η εξής πρόταση "Η κοινοτική χρηματοδοτική συνδρομή δεν θα είναι ανανεώσιμη πέραν της προκαθορισμένης μέγιστης περιόδου 38 μηνών."

Στο άρθρο 6, παράγραφος 1, στοιχείο β), η φράση "Στο πλαίσιο αυτό, οι καταλυτικές δράσεις που ενδυναμώνουν την ιδέα των «θαλάσσιων αρτηριών» θα τύχουν ιδιαίτερης προσοχής." διαγράφηκε.

Στο άρθρο 6, παράγραφος 1, στοιχείο γ) προστέθηκε η φράση "ή σε συνδυασμό των τρόπων μεταφοράς στον οποίο το τμήμα οδικής μεταφοράς είναι όσο το δυνατόν βραχύτερο."

Στο άρθρο 6, παράγραφος 1, στοιχείο δ), η φράση "με συγκεκριμένα ορόσημα για τους στόχους της" άλλαξε ως εξής "με συγκεκριμένα στάδια για την επίτευξη των στόχων της".

Στο άρθρο 6 προστέθηκε η νέα παράγραφος 2 η οποία ορίζει ότι "αξίζει να αποδοθεί ιδιαίτερη προσοχή στις καταλυτικές δράσεις που θέτουν σε εφαρμογή νέες έννοιες όπως η έννοια των «θαλασσίων αρτηριών»."

Στο άρθρο 6, παράγραφος 2 ενσωματώνεται επίσης το αρχικό άρθρο 6 παράγραφος 1 στοιχείο ζ), με την προσθήκη "ή τους πανευρωπαϊκούς διαδρόμους και ζώνες μεταφορών". Προστέθηκε επίσης υποσημείωση για να γίνει μνεία στην "τελευταία τροποποίηση της απόφασης 1692/96/ΕΚ της Επιτροπής".

Στο άρθρο 6, παράγραφος 2 (παράγραφος 3 πλέον), προστέθηκε η πρόταση "για να επιτευχθούν οι στόχοι του παρόντος κανονισμού" και διαγράφηκε η πρόταση "Τα άρθρα 18 και 19 της απόφασης 1999/65/EΚ του Συμβουλίου ισχύουν τηρουμένων των αναλογιών."

Στο άρθρο 6, παράγραφος 3 (παράγραφος 4 πλέον), πρώτη πρόταση, προστέθηκε το εξής: "συμπεριλαμβανομένων των προπαρασκευαστικών μέτρων".

Στο άρθρο 6, παράγραφος 3 (παράγραφος 4 πλέον), τρίτη πρόταση, η διατύπωση άλλαξε ως εξής: "υπό την προϋπόθεση ότι παραμένουν οριακές".

Στο άρθρο 6, παράγραφος 3 (παράγραφος 4 πλέον), τέταρτη πρόταση, η λέξη "από" αντικαθίσταται από τις λέξεις "από ή μετά".

Στο άρθρο 6, παράγραφος 3 (παράγραφος 4 πλέον), πέμπτη πρόταση, η φράση "μόνον προς όφελος της δράσης" άλλαξε ως εξής "κυρίως, προς όφελος της δράσης".

Στο άρθρο 6, παράγραφος 4 (παράγραφος 5 πλέον), προστέθηκε το εξής: "Η κοινοτική χρηματοδοτική συνδρομή δεν είναι δυνατόν να ανανεωθεί πέρα από την προβλεπόμενη μέγιστη περίοδο των 50 μηνών."

Το άρθρο 6, παράγραφος 5 (παράγραφος 6 πλέον) αναδιατυπώθηκε ως εξής: "Οι πολιτικοί στόχοι προτεραιότητας που θα λαμβάνονται υπόψη στη διαδικασία επιλογής των δράσεων αυτών καθορίζονται σύμφωνα με τη διαδικασία που αναφέρεται στο άρθρο 12, παράγραφος 2.

Η Επιτροπή επικουρούμενη από την επιτροπή που αναφέρεται στο άρθρο 12, παράγραφος 1, μπορεί να επανεξετάζει περιοδικά τους πολιτικούς στόχους."

Στο άρθρο 7, παράγραφος 1, στοιχείο α), προστέθηκε η φράση "και είναι μέγιστης διάρκειας 24 μηνών".

Στο άρθρο 7, παράγραφος 1, στοιχείο γ), η διατύπωση περαιτέρω ως εξής "και ιδίως μεταξύ τρόπων μεταφοράς εναλλακτικών μόνον των οδικών μεταφορών ή εντός κάθε τρόπου μεταφοράς, σε βαθμό που να βλάπτεται το κοινό συμφέρον".

Στο άρθρο 7, παράγραφος 1, στοιχείο δ), η φράση "με συγκεκριμένα ορόσημα για τους στόχους της" άλλαξε ως εξής "με συγκεκριμένα στάδια για την επίτευξη των στόχων της".

Στο άρθρο 7, παράγραφος 2, η φράση "Τα άρθρα 18 και 19 της απόφασης 1999/65/EΚ του Συμβουλίου ισχύουν τηρουμένων των αναλογιών." διαγράφηκε.

Στο άρθρο 7, παράγραφος 3, πρώτη πρόταση αναδιατυπώθηκε εν μέρει ως εξής: "για να επιτευχθούν οι στόχοι που θα προκύψουν από τη δράση."

Στο άρθρο 7, παράγραφος 3, τρίτη πρόταση, η λέξη "από" αντικαταστάθηκε από τις λέξεις "από ή μετά".

Στο άρθρο 7, παράγραφος 3, τέταρτη πρόταση, η φράση "μόνον προς όφελος της δράσης" άλλαξε ως εξής "κυρίως, προς όφελος της δράσης".

Στο άρθρο 7, παράγραφος 3, η τρίτη και η τέταρτη πρόταση τροποποιήθηκαν περαιτέρω έτσι ώστε να αποσαφηνισθεί ποιο είναι το επιλέξιμο κόστος για κοινοτική χρηματοδοτική συνδρομή.

Στο άρθρο 7, παράγραφος 4, προστέθηκε το εξής: "Η κοινοτική χρηματοδοτική συνδρομή δεν είναι δυνατόν να ανανεωθεί πέρα από την προβλεπόμενη μέγιστη περίοδο των 26 μηνών."

Το άρθρο 7, παράγραφος 5 αναδιατυπώθηκε ως εξής: "Οι πολιτικοί στόχοι προτεραιότητας που θα λαμβάνονται υπόψη στη διαδικασία επιλογής των δράσεων αυτών καθορίζονται σύμφωνα με τη διαδικασία που αναφέρεται στο άρθρο 12, παράγραφος 2.

Η Επιτροπή επικουρούμενη από την επιτροπή που αναφέρεται στο άρθρο 12, παράγραφος 1, μπορεί να επανεξετάζει περιοδικά τους πολιτικούς στόχους."

Στο άρθρο 8, η μνεία "άρθρο 11, παράγραφος 2" τροποποιήθηκε σε "άρθρο 12, παράγραφος 2".

Προστέθηκε το νέο άρθρο 9 για τη σχέση μεταξύ κρατικής ενίσχυσης και κοινοτικής χρηματοδοτικής συνδρομής βάσει του προγράμματος Marco Polo.

Στο άρθρο 9 (άρθρο 10 πλέον), η μνεία "άρθρο 10" τροποποιήθηκε σε "άρθρο 11".

Στο άρθρο 10 (άρθρο 11 πλέον), η μνεία "άρθρο 11, παράγραφος 2" τροποποιήθηκε σε "άρθρο 12, παράγραφος 2".

Στο άρθρο 11 (άρθρο 12 πλέον), οι παράγραφοι 1 και 2 αναδιατυπώθηκαν προκειμένου να αναφέρεται η τυποποιημένη απόφαση του Συμβουλίου για την εφαρμογή της διαχειριστικής διαδικασίας.

Στο άρθρο 11 (άρθρο 12 πλέον), προστέθηκε η εξής τρίτη παράγραφος "3. Η επιτροπή αποφασίζει τον εσωτερικό της κανονισμό".

Στο άρθρο 12 (άρθρο 13 πλέον), η φράση "για την περίοδο από 1 Ιανουαρίου 2003 έως 31 Δεκεμβρίου 2007, είναι 115 εκατομμύρια ευρώ" άλλαξε ως εξής "για την περίοδο από 1 Ιανουαρίου 2003 έως 31 Δεκεμβρίου 2006, είναι 75 εκατομμύρια ευρώ."

Στο άρθρο 13 (άρθρο 14 πλέον), η φράση "της εφαρμογής του κανονισμού" άλλαξε ως εξής "της εφαρμογής των άρθρων 5, 6 και 7."

Στο άρθρο 14 (άρθρο 15 πλέον), το Συμβούλιο πρόσθεσε τη νέα παράγραφο 1 σχετικά με τις υποχρεώσεις ενημέρωσης της Επιτροπής. Η αρχική παράγραφος 1 φέρει πλέον τον αριθμό 2.

4- ΣΥΜΠΕΡΑΣΜΑ

Η Επιτροπή κρίνει ότι η κοινή θέση που εκδόθηκε στις 25.4.2003 δεν μεταβάλλει ουσιαστικά την προσέγγιση και τους στόχους της πρότασης και ότι μπορεί επομένως να υποστηρίξει την κοινή θέση.